Új tanulmány a Rómaira tervezett mobilgátról | Euronews
Új tanulmány a Rómaira tervezett mobilgátról
Újabb ismert környezetvédő alak állt ki a Római partra tervezett mobilgát ellen. Itt, a budai Duna part egyik legkedveltebb pihenőhelyén tervezi a főváros felépíteni az árvízvédelmi rendszert. Egy most elkészült tanulmány szerint a mobilgát veszélyes, például mert könnyen átszakadhat.
- Szeretném látni azt a fővárosi közgyűlési tagot, vagy azt a főpolgármestert, aki nyugodtan tud aludni azután, hogy ezek az adatok napvilágra kerültek – mondta Lányi András a tanulmányt ismertető sajtótájékoztatón.
A tiltakozók a veszély mellett azért ellenzik a gát megépítését, mert az megszüntetné Budapest egyik legkedveltebb Duna-parti szakaszát: kivágnák a fákat, eltűnnének az éttermek – az Római part végleg elvesztené egyedi hangulatát. Szerintük ezért inkább a néhány méterrel feljebb lévő, már most is létező védelmi vonalat kellene továbbfejleszteni.
- A fő célunk az volt, hogy bemutassuk az értelmes, biztonságos, és költségkímélő megoldást. A Nánási út-Királyok útja vonalán, ahol hagyományosan az árvízvédelmi fővonal húzódik, ott a meglévő védvonalak megerősítésével teljes árvízbiztonság teremthető az óbudaiaknak – mondta Lányi András az Euronews-nak.
Lányi ugyanakkor elismerte, hogy ezzel a verzióval az ártérben lévő épületek továbbra is veszélyben lesznek.
- Én nem azért vagyok Budapest főpolgármestere, hogy bármilyen tiltakozó magnak, bármilyen motivációjú kívánságát teljesítsem – reagált Tarlós István.
A főpolgármester szerint a tanulmány szerzőinek félelmei alaptalanok, de – korábbi ígéretére hivatkozva – a közgyűlés elé terjeszti Lányiék javaslatát, ám vitát nem akar róla.
- Azt most mondom, hogy lakossági fórumot nem tartunk a közgyűlésen. Ott már 7 év vita és veszekedés után, én nem fogok vitára lehetőséget adni. És ehhez jogom van – tette hozzá.
A szavazást a főpolgármester szeptember végére ígérte.
Pompeo látogatása: érdekek
Visszatartja az akadémiai intézetek alapfinanszírozását a kormány